b'\n_START_ARTICLE_\nSvekonorvegiske grunnfjellsskjold\n_START_PARAGRAPH_\nSvekonorvegiske grunnfjellsskjold eller den svekonorvegiske fjellkjede er den s\xc3\xb8rvestlige delen av det Baltiske skjold. Det ble dannet for 1150 til 950 millioner \xc3\xa5r siden, da Amazonia og Baltika kolliderte i forbindelse med dannelsen av superkontinentet Rodinia. Grunnfjellet ble deretter slitt gradvis ned. Det svekonorvegiske grunnfjellsskjold best\xc3\xa5r av to geologiske hovedformasjoner av proterozoiske bergarter som er dannet under de gotiske og senere svekonorvegiske fjellkjedefoldingene, med sterk metamorfose under den sistnevnte. Et underlag av 1\xc2\xa0600 \xe2\x80\x93 1\xc2\xa0450 millioner \xc3\xa5r gammel skifer, kvartsitt, marmor og amfibolitt med noe hornblendegneis._NEWLINE_De yngste svekonorvegiske dannelsene bevitnes av st\xc3\xb8rre formasjoner av magmatisk granitt og metamorf gneis._NEWLINE_I Norge er grunnfjelsskjoldet synlig i Rogaland, S\xc3\xb8rlandet, Telemark med Bamblefeltet samt lengre nord i Kongsbergfeltet, i Buskerud, og dessuten langs \xc3\xb8stkysten av Oslofjorden. Via \xc3\x98stfold g\xc3\xa5r skjoldet videre s\xc3\xb8rover og dekker i praksis hele det s\xc3\xb8rvestlige Sverige ned til Sk\xc3\xa5ne hvor det dukker under overflaten. I \xc3\xb8st avgrenses det av det transskandinaviske intrusivbeltet._NEWLINE_I Bamblefeltet inneholder grunnfjellsskjoldet nikkel, jern, sink og bly, mens det i Kongsbergfeltet inneholder s\xc3\xb8lv og kobolt.'